section_heading: Povijest
paragraph_text: Kada su došli prvi bijelci među njih (sredinom 17. stoljeća), bili su to jezuitski misionari, Kri su živjeli u području Jamesova zaljeva. Oni su stanovnici šume i lovci na jelene i drugu divljač, koja se hvata zbog mesa, kože i krzana. Iz ovoga kraja oni će se širiti u kasnijem periodu kroz južnu Kanadu sve do Aberte, i do rijeke Churchill na sjeveru. Do 1667. Kri su u kontaktu samo s jezuitima, a te godine i s ljudima kompanije Hudson Bay, koja se bavila trgovinom s krznom. Indijanci su vješti lovci i poznaju šumu, pa dobivaju vatreno oružje, -puške. Krzno koje žele bijeli trgovci tjerat će ih u osvajanja novih lovišta, a s puškama oni postaju opasni svojim susjedima. Godine 1697. oni potiskuju athapaskansko moćno pleme Chipewyan prema istoku i sjeveru, što će dovesti do daljnjih pokreta drugih plemena. Kompanija 1717. utemeljuje postaju Churchill na istoimenoj rijeci, što utječe u zaljev Hudson Bay, za koju će Kri-lovci također nabavljati krzna. Premda postoje prijateljski odnosi i trgovačke veze, kontakt s bijelcima mnogima će donesti smrt. Još 1784. 90% Chipewyana pokosit će boginje, to je ista epidemija koja je pogodila i Slavey Indijance. Krije epidemija pogađa 1776/1777, i onda opet 1781/1782, u ovoj drugoj epidemiji od 4,000 Plains Creeja, preostalo je svega 1,000, a broj Swampy Creeja je prepolovljen. Epidemije se ne smiruju i pogađaju ih opet 1786. i nakon toga 1869. stradavaju Plains Cree. Dijelovi Krija još se 1700 ujedinjuju s jednom skupinom Yanktonai Indijanaca, to su Wazikute, koji traže saveznike protiv svoje braće Sijuksa, od kojih su se odvojili. Njih ćemo kasnije nazivati Kuhačima Kamena, Assiniboini, zato što su svoju hranu kuhali u kožnim vrećicama pomoću vrelog kamenja u vodi. S njima će se ovi Kri udružiti, pa će ih Assiniboini povući za sobom na preriju Kanade i Montane, i još danas žive na rezervatu Rocky Boy's u Montani.